स्टेडियम के लिए मंगाई पांच लाख की सामग्री
खेल स्टेडियम में 5 जनवरी से शुरू होने वाली राष्ट्रीय मास्टर एथलेटिक्स प्रतियोगिता के बहाने की सभी खेलों से जुड़ी सुविधाएं स्थानीय खिलाड़ियों को मिलने जा रही हैं। करीब पांच लाख रुपए की खेल सामग्री स्टेडियम के लिए वरिष्ठ कार्यालय से मंगाई जा रही है। इसके अलावा स्टेडियम में विभागीय कामकाज के लिए जरूरी कंप्यूटर, खिलाड़ियों की पेयजल के लिए वाटर कूलर सहित अन्य सामग्रियों की डिमांड भेजी गई है। जिला खेल अधिकारी ने वरिष्ठ विभाग से ये सामग्री जल्द से जल्द उपलब्ध होने की उम्मीद जताई है।
खेल स्टेडियम में 5जनवरी से राष्ट्रीय एथलेटिक्स चैंपियनशिप शुरू होना है। समय बहुत कम है और तैयारियां अधूरी हैं। एथलेटिक्स से संबंधित 26 तरह की प्रतियोगिताएं यहां होना हैं। इनमें से कई प्रतियोगिताओं के मैदान अभी अस्तित्व में ही नहीं आए हैं। इसके अलावा अन्य व्यवस्थाओं पर काफी काम होना भी शेष है। स्टेडियम तैयार करने का कार्य लघु उद्योग निगम को दिया है। निगम को 2 जनवरी तक स्टेडियम से जुड़े सभी कार्य पूरे कर स्टेडियम खेल विभाग को हैंडओवर करना है। पिछले सप्ताह खेल मंत्री यशोधराराजे सिंधिया ने अपने दौरे में भी खेल स्टेडियम की खस्ताहालत व नाकाफी सुविधाओं को लेकर नाराजगी जताई थी। खेल मंत्री ने प्रतियोगिता के आयोजन सहित खेल स्टेडियम को जल्द से जल्द तैयार करने के निर्देश दिए हैं।
२६ विधाओं में होगा प्रतियोगिता का आयोजन
राष्ट्रीय एथलेटिक्स प्रतियोगिता में देशभर के करीब ३ हजार से अधिक खिलाड़ी हिस्सा लेने के लिए आ रहे हैं। इस आयोजन के तहत कुल २६ विधाओं में प्रतियोगिता का आयोजन किया जाएगा। इसमें दौड़ के अलावा पैदल चाल, जम्प, लम्बी कूद, ऊंची कूद, तिगड़ी कूद, बांस कूद, गोला फेंक, भाला फेंक, तवा फेंक, तार गोला फेंक प्रतियोगिता शामिल हैं। स्टेडियम सहित बाहरी इंतजामों को लेकर लगातार खेल विभाग सहित अन्य सहयोगी विभागों के वरिष्ठ अधिकारी लगातार निरीक्षण कर रहे हैं।
समय की कमी और काम ज्यादा
खेल स्टेडियम में अभी तक न हॉकी व फुटबाल का मुख्य मैदान तैयार हुआ है। जबकि एथलेटिक्स की अनेक प्रतियोगिताओं के मैदानों का काम अधूरा या शुरुआत भी नहीं हुई है। दौड़ का ट्रैक का काम अभी काफी अधूरा है। इसके अलावा गोला फेंक, तवा फेंक, बांस कूद, लंबी व ऊंची कूद का मैदान का काम चल रहा है। स्टेडियम में चमक-दमक के काम भी अधूरे हैं। मैदान के चारों ओर डी बनाने का कार्य अभी जहां शुरुआती दौर में है। इन सभी कामों को ३१ दिसंबर तक पूरा कर २ जनवरी तक खेल विभाग को स्टेडियम सुपुर्द किए जाने की समय सीमा तय की गई है।
खेल स्टेडियम में ५ जनवरी से राष्ट्रीय एथलेटिक्स चैंपियनशिप शुरू होना है।
hin_Deva hin_Deva hin_Deva hin_Deva hin_Deva hin_Deva hin_Deva awa_Deva